
Szuperfénysebességű mozgás és jetdinamika: a J1429+5406 blazár rádiószerkezetének feltérképezése

Kulcsszavak: kvazárok; aktív galaxismagok; nagy vöröseltolódású galaxisok; jetek; rádiósugárzás
Dolgozatomban vizsgálom egy z = 3, 01 vöröseltolódású, fényes, rádiósugárzó blazár, a J1429+5406 rádiószerkezetét. Kutatómunkám célja, hogy meghatározzam a kimutatható sajátmozgással rendelkező komponensek látszólagos mozgásának nagyságát, a komponensek pozíciószögének változását, becslést adjak a jet Lorentz-faktorának és a látóirányhoz viszonyított hajlásszögének mértékéről. Tekintve, hogy a z ≥ 3-as kvazárok jetjeinek mozgásáról alkotott képünk manapság is még egy viszonylag korlátozott, kb. 25 tagú mintán alapul, a jelen dolgozatban bemutatott eredmények is hozzájárulhatnak ismereteink pontosításához, valamint érdekesek lehetnek más hasonló objektumok jellemzőivel való összehasonlításban.
A blazárt interferométeres módszerrel, a Very Long Baseline Array (VLBA) műszereivel, továbbá az Európai VLBI Hálózat (EVN) 11 rádióteleszkópjával figyelték meg 1994 és 2018 között. A méréseket öt rádiófrekvencián végezték, L sávon (1,7 GHz), S sávon (2,3 GHz), C sávon (5 GHz), X sávon (8 GHz) és U sávon (15 GHz). A bemutatott eredmények ezen öt frekvenciasáv feldolgozásán alapulnak. A fentiek mellett bemutatom a nagyon hosszú bázisvonalú interferometria (VLBI) módszerét és az adatfeldolgozáshoz használt Difmap nevű programot. Emellett ismertetem az aktív galaxismagok (AGN) szerkezetét, típusaikat és az AGN-ekre vonatkozó egyesített modellt.
Az S sávú adatokon a modellillesztések eredményei a J1-es és J2-es komponens esetében nem jeleznek jelentős mértékű változást sem a mag–jet távolságokban, sem a pozíciószögek esetén. Az illesztett egyenesek meredeksége hibahatáron belül nullával egyezik. A mozdulatlanság oka vélhetően az, hogy a jet ∼ 20 mas távolságban találkozik egy sűrűbb galaktikus anyagfelhővel, amelyben lökéshullámfront alakul ki és a jet eredeti iránya eltérül.
X sávon három kimutatható sajátmozgású komponens is megtalálható volt a jet belső (a maghoz közelebbi) szakaszán. Ezek közül a legbelső, J5-ös komponens értékei szolgáltatták az alapot a Doppler-faktor, Lorentz-faktor, valamint az inklináció becsléséhez. A mag fényességi hőmérséklete (T(b,k) ≳ 3,62 · 1011 K) jelentősen meghaladja az ekvipartíciós értéket, a kis inklináció (i ≲ 5, 26°) alapján a forrás a blazárok csoportjába sorolható. A Lorentz-faktorra (Γ ≳ 5, 61) meghatározott alsó határ összhangban van a nagyenergiás megfigyelések alapján kapott Γ = 11 értékkel. A Doppler-faktor értéke δ ≳ 8, 84.



